記夢詩  其一
作者：葛勝仲
朝代：宋

paragraphs: 頤堂晝卧清且閒，了無塵霿來相關。
俄然正夢半山老，練裙葛帔泉石間。
抵掌稱譚因餉硯，微凹浮墨光如電。
自言繙經視草時，落紙雲烟皆倚辦。
山頽梁壞空遺祠，覺讀其書寐見之。
勉令勲德復藹藹，佳兆若此真非衰。
少瑜昔夢青鏤筆，江淹重錦完成匹。
明當辭藝驟驚人，千里從今期一日。